Hierdie naam is volgens die Oos-Slawiese gebruik; die patroniem is Wladimirowitsj en die van is Romanof. Groothertog Kirill Wladimirowitsj van Rusland (Russies: Кирилл Владимирович Романов; 12 Oktober [O.S. 30 September] 1876 – 12 Oktober 1938) was lid van die Russiese keiserlike familie. Ná die Russiese Rewolusie van 1917 en die dood van tsaar Nikolaas II en sy broer, Michail, het Kirill die hoofskap van die keiserlike familie oorgeneem. Hy het later die titel "keiser en outokraat van Rusland" aangeneem. Groothertog Kirill is in Tsarskoje Selo gebore. Sy pa was Groothertog Wladimir Aleksandrowitsj, die derde oudste seun van tsaar Aleksander II en sy ma was hertogin Marie van Mecklenburg-Schwerin (later bekend as groothertogin Maria Pawlowna), die dogter van Friedrich Franz II van Mecklenburg-Schwerin. Kirill het ’n loopbaan in die Russiese vloot gevolg. Tydens die Russies-Japannese Oorlog was hy eerste offisier van die oorlogskip Petropawlofsk, maar dit is in April 1904 deur ’n Japannese seemyn opgeblaas. Kirill het net-net ontkom en het die vloot verlaat weens sy beserings. Kirill is op 8 Oktober 1905 getroud met sy niggie, prinses Victoria Melita van Sakse-Koburg en Gotha.